Ljubljana, 18. marca - V 55. letu starosti je umrl igralec Peter Musevski, so za STA potrdili v Prešernovem gledališču Kranj, kjer je bil od leta 2003 član ansambla. Uveljavil se je kot izrazito karakterni igralec, velja tudi za enega najbolj cenjenih slovenskih filmskih igralcev. Zaigral je tudi v filmu Jana Cvitkoviča Kruh in mleko, ki je prejel zlatega leva prihodnosti v Benetkah.

Musevski, ki je diplomiral iz dramske igre na Akademiji za gledališče, radio, film in televizijo v Ljubljani, je bil najprej zaposlen v Primorskem dramskem gledališču v Novi Gorici.

Zaigral je v številnih filmih, med drugim v filmih Damjana Kozoleta Rezervni deli in Delo osvobaja, nazadnje pa letos v koprodukcijskem filmu Vinka Möderndorferja Zastoj.

Prejel je vrsto nagrad, med drugim tudi nagrado Prešernovega sklada.